अमेरिकी फैमिली को हराकर बनाया विश्व रिकॉर्ड, कोई सिजेरियन या प्रीमैच्योर डिलिवरी नहीं
पाकिस्तान के एक परिवार ने अनोखा विश्व रिकॉर्ड बनाया है। इस घर के 7 बच्चों का जन्मदिन एक ही डेट पर आता है। इसके अलावा मम्मी-पापा का बर्थडे और मैरिज एनिवर्सरी भी उसी डेट पर है।
पाकिस्तान के एक परिवार ने अनोखा विश्व रिकॉर्ड बनाया है। इस घर के 7 बच्चों का जन्मदिन एक ही डेट पर आता है। इसके अलावा मम्मी-पापा का बर्थडे और मैरिज एनिवर्सरी भी उसी डेट पर है।
यानी हर साल 1 अगस्त को यह परिवार 9 लोगों का बर्थडे और एक मैरिज एनिवर्सरी सेलिब्रेट करता है।
सबकी नॉर्मल डिलिवरी, न प्रीमैच्योर-न सिजेरियन
खास बात यह भी है कि इसके लिए इस पाकिस्तानी परिवार ने कोई प्लानिंग नहीं की थी। कुदरत के संयोग से ऐसा हुआ है। अब इस परिवार का नाम गिनीज वर्ल्ड रिकॉर्ड में दर्ज हुआ है।
परिवार में सभी बच्चे नॉर्मल डिलिवरी से हुए हैं। कोई भी बच्चा प्रीमैच्योर या सिजेरियन डिलिवरी से नहीं हुआ।
एक ही तारीख में सबसे ज्यादा जुड़वां बच्चों के रिकॉर्ड की भी बराबरी
कमाल की बात है कि परिवार में दो बार दो जुड़वा बच्चे भी हुए हैं। पहली बार 2003 में दो जुड़वां लड़के हुए थे। पांच साल बाद 2008 में ससुई और सपना नाम की दो जुड़वां बेटियां भी हुईं।
यह भी अपने आप में अनोखा संयोग है। अभी तक दुनिया में केवल पांच बार ही ऐसा हुआ है कि किसी मां को एक ही तारीख में दो बार जुड़वां संतानें प्राप्त हुई हों। इस तरह से परिवार ने एक ही तारीख पर दो बार जुड़वां बच्चे होने के रिकॉर्ड की भी बराबरी की है।
इस परिवार ने अमेरिका के एक परिवार को हराकर गिनीज वर्ल्ड रिकॉर्ड में अपना नाम दर्ज कराया है। अमेरिका की लुईस कमिंस फैमिली के पांच सदस्यों का जन्मदिन 20 फरवरी को होता है।
1 केक में 9 बर्थडे और 1 मैरिज एनिवर्सरी मनाते हैं
घर के सारे लोगों का जन्मदिन एक ही दिन आने से इस परिवार को काफी फायदे भी हैं। पाकिस्तानी अखबार ‘ट्रिब्यून’ की एक रिपोर्ट के मुताबिक यह परिवार एक ही केक में 9 लोगों का बर्थडे और 1 कपल की मैरिज एनिवर्सिरी मना लेता है। केक पर किसी का नाम नहीं लिखा जाता। बधाई में सभी लोग एक-दूसरे को ‘सेम टू यू’ कहकर बर्थडे विश करते हैं।
हालांकि दो हफ्ते बाद इस बार यह परिवार सबसे खास जन्मदिन मनाने जा रहा है, क्योंकि इस बार इनके नाम पर विश्व रिकॉर्ड दर्ज हो चुका है। दूसरी वजह यह है कि परिवार के मुखिया 50 साल की उम्र पूरी कर रहे हैं।
शादी से ही शुरू हुआ संयोग, 7 बच्चों तक चला
‘ट्रिब्यून’ की रिपोर्ट के मुताबिक आमिर अली और उनकी बेगम खुदेजा सिंध प्रांत के लरकाना में रहते हैं। 1 अगस्त 1991 को दोनों की शादी हुई। दोनों जब पहली बार मिले तो उन्हें मालूम चला कि दोनों का जन्मदिन भी 1 अगस्त को ही है। उनके लिए यह आश्चर्य की बात थी।
लेकिन शादी के ठीक एक साल बाद उनकी पहली सालगिरह पर 1 अगस्त को उनके पहले बेटे का जन्म हुआ। दोनों के आश्चर्य का ठिकाना नहीं रहा। उन्होंने इसे भी एक संयोग माना।
लेकिन उनका यह संयोग लंबे समय तक चलता रहा। इसके बाद 2003 तक उन्हें 5 बेटे और 2 बेटियां हुईं। सबका जन्म 1 अगस्त को ही हुआ। इस परिवार का कहना है कि अब वह मानकर चलते हैं कि उनके घर में कोई भी बड़ी घटना इसी दिन होने वाली है।
खबर में आगे बढ़ने से पहले पोल के माध्यम से अपनी राय साझा करते चलें...
पिता बोला- ये ऊपर वाले की कृपा
पाकिस्तान के इस परिवार ने इस घटना को संयोग के बतौर ही देखा। लेकिन कुछ दिन पहले पाकिस्तानी मीडिया में उनकी खबर दिखाई गई। देखते ही देखते ये किस्सा दुनिया भर में मशहूर हो गया। जिसके बाद गिनीज वर्ल्ड रिकॉर्ड में उनका नाम दर्ज हो गया।
घर के मुखिया आमिर अली ने मीडिया को बताया कि इस संयोग को वे ऊपर वाले की कृपा मानते हैं। उनका कहना है कि ऊपर वाले ने 1 अगस्त को खास उनके लिए चुना है। इसीलिए 1 अगस्त को उनका, उनकी पत्नी और 7 बच्चों का जन्मदिन होता है और उनकी शादी भी इसी दिन हुई।
हर दिन दुनिया में लगभग 2.2 करोड़ लोगों का जन्मदिन होता है। जन्मदिन मनाने और इस मौके पर पार्टी करने का एक लंबा इतिहास है। अलग-अलग जगह से केक, मोमबत्ती, बैलून और दावत आते गए और बर्थडे पार्टी का इंतजाम हो गया।
5 हजार साल पहले मिस्र में मना पहला बर्थडे
आज के वक्त में किसी भी शख्स का बर्थडे उसका सबसे खास दिन होता है। लोगों को इसका बेसब्री से इंतजार भी रहता है।
जन्म लेने की तारीख को उत्सव बनाने के श्रेय मिस्र के लोगों को जाता है। आज से लगभग 5 हजार साल पहले मिस्र के लोगों ने अपने फैरो (राजा) के जन्मदिन को उत्सव के रूप मनाना शुरू किया।
उनका मानना था कि फैरो के रूप में भगवान उन तक आए हैं। ऐसे में फैरो के जन्मदिन पर लोग उसकी पूजा करते और तरह-तरह के उत्सव होते थे।
केक काटने की शुरुआत यूनान से, चांद जैसा होता था केक
मिस्र के लोगों की देखादेखी आगे चलकर यूनानी सभ्यता में भी राजा और धार्मिक नेताओं का जन्मदिन मनाया जाने लगा। इस मौके पर केक काटने की शुरुआत भी यहीं से हुई।
यूनानी सभ्यता में आर्टेमिस को चांद और सुंदरता की देवी मानते थे। इसलिए जन्मदिन के खास मौके पर देवी आर्टेमिस को चांद के आकार का केक चढ़ाया जाता था।
आगे चलकर रोमन सभ्यता में बड़े लोगों के जन्मदिन पर सार्वजनिक छुट्टियों का चलन हुआ। यहां तक आते-आते केक का आकार गोल हो चुका था।
मोमबत्ती फूंकने के पीछे है यह कॉन्सेप्ट
चांद जैसे केक के ऊपर अलग-अलग देवी-देवताओं के नाम से मोमबत्तियां लगाने की शुरुआत भी यूनान से ही हुई। मोमबत्ती फूंकने के बाद जो धुंआ निकलता है, उसे भगवान तक संदेश ले जाने वाले माध्यम के रूप में देखा जाता था।
जिसका जन्मदिन होता, वह मोमबत्ती फूंकने के बाद आंखें मूंदकर मन ही मन भगवान से कुछ मांगता था। केक काटने से पहले मोमबत्ती फूंकने का यह चलन हजारों साल बाद भी वैसे ही चल रहा है।
बर्थडे पार्टी की शुरुआत जर्मनी से
मौजूदा वक्त में किसी को जन्मदिन की शुभकामना देने के बाद अगले ही पल ‘पार्टी कब दोगे’ जैसे सवाल दाग दिए जाते हैं।
जन्मदिन के मौके पर पार्टी करने की शुरुआत जर्मनी से हुई। 17वीं सदी में जर्मनी के कुलीन लोग अपने जन्मदिन पर लोगों को दावत दिया करते थे।
धीरे-धीरे यह चलन ब्रिटेन पहुंचा और फिर वहां के दुनिया भर में फैल गया।
इन्हीं दिनों 1824 में ब्रिटेन में रबर बैलून का आविष्कार हुआ। धीरे-धीरे यह बैलून पार्टी-फंक्शन में और क्रिसमस ट्री पर लगाया जाने लगा। सबसे पहले ब्रिटेन और अमेरिका में बर्थडे के मौके पर बैलून लगाने की शुरुआत हुई। अब लगभग पूरी दुनिया में बैलून बर्थडे का अहम हिस्सा बन चुका है। इसके बिना जन्मदिन अधूरा लगता है।
भारत में मौसम से तय होता था जन्मदिन
अपने देश में पुराने वक्त में जन्मदिन मनाने का कोई जिक्र नहीं मिला। लेकिन इस दौरान आशीर्वाद देने के लिए ‘जीवेम शरदः शतम्’ यानी 100 सर्दियों के मौसम तक जिंदा रहो; जैसे शब्द इस्तेमाल किए जाते थे।
जो जिस मौसम में पैदा होता, उस पूरे मौसम को अपना जन्मदिन मानकर चलता। इसी वजह से ‘मैंने 20 वसंत देख लिए’ जैसे फिरके आज भी बोले जाते हैं।